君道
作者：衛宗武
朝代：宋

paragraphs: 勳華相授受，謨典所具述。
其要在厥中，精一而允執。
惟誠乃能精，惟誠乃能一。
是以無黨偏，是以臻正直。
三代所共守，百世不可易。
伯者假仁義，戰國尚詐力。
漢唐非無君，文爲事矯飾。
其能粹而王，一指不可屈。
所以無善治，循襲至今日。
純誠而不雜，惟皇斯立極。
斂敷錫庶民，懋建昭大德。
治欲往古如，舍此他無術。